google/wiki40b huggingface dataset:
מנשביקים

המֶנְשֶבִיקים (ברוסית: Меньшевики) היו תנועה ברוסיה בראשית המאה ה-20, שנוצרה כתוצאה מפירוד בשורות המפלגה המהפכנית מפלגת הפועלים הסוציאל-דמוקרטית הרוסית (ר.ס.ד.ר.פ).
בשנת 1903, בכינוס מפלגת העובדים הסוציאל-דמוקרטית, נחלקו הידידים הטובים ולדימיר איליץ' לנין ויוליוס מרטוב בדעותיהם לגבי השאלה מי ראוי להיות חבר מפלגה. בכנס נערכו הצבעות בכל מיני סעיפי תקנון וחברי הפלג של לנין, שהיו מיעוט בין חברי המפלגה, ניצחו במספר גדול יותר של הצבעות, משום ששבעה מצירי הפלג של מרטוב היו נוכחים בהצבעות. חמישה מבין הצירים הנעדרים, היו צירי הבונד אשר עזבו את הקונגרס במחאה על הפלת ההצעה שלהם למנה פדרטיבי למפלגה. בעקבות זאת קראו לעצמם בני הפלג של לנין בשם בולשביקים (חברי סיעת הרוב) וכינו את סיעת מרטוב בשם מנשביקים. שמות אלה, אף על פי שלא שיקפו את האמת המספרית, דבקו בסיעות והפכו לעובדה היסטורית.
במהפכת 1905 פנו המנשביקים שמאלה, התקרבו מאוד לבולשביקים ועברו לשיתוף פעולה הדוק עימם. אחרי כישלון המהפכה חל פילוג מסוים אצל המנשביקים, כשהחלק הימני של סיעתם פרש והצטרף למפלגות אחרות שפעלו באופן חוקי. פתיחת מלחמת העולם הראשונה הביאה פילוג נוסף במחנה המנשביקים, בין הרוב, שוללי המלחמה, ובין התומכים בה מטעמים לאומיים. עם פרוץ מהפכת פברואר 1917 נוצר פילוג נוסף בין תומכי המשך המלחמה, כדי להגן על המהפכה, ובין מתנגדיה. מרטוב, שהתנגד לשיתוף פעולה עם הימין, שב לרוסיה, אך איחר את המועד ובינתיים חלק מהמנשביקים הצטרפו לממשלה. הפילוגים השונים הביאו להחלשת כוח המנשביקים ובבחירות לאספה המכוננת ב-1918 (אחרי המהפכה בהנהגת הבולשביקים) קיבלו המנשביקים רק 3% מקולות המצביעים לעומת 20% שקיבלו הבולשביקים. במקביל הפילוג במפלגה נהפך לסופי והבולשביקים הקימו מפלגה חדשה שעם הזמן צמחה למפלגה הקומוניסטית של ברית המועצות.
עם פרוץ מלחמת האזרחים ברוסיה אחרי מהפכת אוקטובר, תמכו מרבית המנשביקים המונהגים על ידי מרטוב בממשלה הקומוניסטית, אך סירבו לנתק את הקשרים שהיו להם עם הענף הימני של מפלגתם, מה שהוביל לצנזורה על בטאונם. בשנת 1922 פעילותם למעשה נאסרה ובשנת 1929 גם הופסקה פעילותם המחתרתית.

המנשביקים והבולשביקים

המנשביקים והבולשביקים היו לשני צדדים בסוציאליזם המרקסיסטי שהתפתח ברוסיה. לקראת סוף המאה ה־19 נוצרו ברוסיה מועדונים סוציאליסטים רבים, אשר החליטו להתמזג למפלגה אחת לשם תיאום טוב יותר של פעולותיהם. בכנס של המפלגה המאוחדת, אשר הוחלט שתיקרא "מפלגת הפועלים הסוציאל-דמוקרטית הרוסית", בשנת 1903, נפלה מחלוקת בין לנין, שרצה שהמפלגה תהיה קטנה, מאורגנת ושתהליך קבלת ההחלטות יהיה שמור לקבוצה קטנה של "מהפכנים מקצועיים", לבין מרטוב שרצה שהמפלגה תהיה פתוחה יותר לחברים כדוגמת המפלגות הסוציאל־דמוקרטיות באירופה. בהצבעה על מחלוקת זו זכו לנין וסיעתו לרוב. לכן נקראו מאז "בולשביקים" (סיעת הרוב). סיעתו של מרטוב נקראה, בהתאמה, סיעת ה"מנשביקים" (אנשי המיעוט). הבולשביקים הונהגו על ידי לנין, שהוגלה לשווייץ. באוקטובר 1917 השתלטו הבולשביקים על הסובייטים (מועצות חיילים ופועלים), והקימו את ברית המועצות.
סרנסק

היסטוריה

העיר נוסדה ב-1641 כמבצר לשמירה על הגבולות המזרחיים של רוסיה, במקום שבו נשפך הנהר סרנקה לאינסר, ונקרא סרנסקי אוסטרוג על שם אותו נהר וצורת היישוב - אוסטרוג. אוכלוסיית העיר הראשונה הייתה מורכבת מרוסים (בעיקר קוזאקים), מורדובים וטטרים. ב-1651 האוסטרוג קיבל מעמד של עיר. ב-1670 תושבי העיר תמכו במרד הקוזאקים של סטפן ראזין והעיר אף נהפכה לבירתו. כשרוסיה התרחבה למזרח העיר איבדה מחשיבותה האסטרטגית, והייתה עיר מחוז פשוטה עד 1708 בגוברנית אזוב, אחר כך קזן, ומ-1801 בגוברנית פנזה. ב-1774 תמכו שוב תושבי העיר במרד קוזקים, הפעם בפיקודו של ימליאן פוגצ'וב. במאה ה-19 חשיבות העיר גדלה עקב היותה יושבת על אם הדרך ממוסקבה לקזן, ולאסטרחן. בסוף המאה ה-19 דרך העיר נבנתה מסילת ברזל ממוסקבה לקזן, הדבר העלה עוד יותר את חשיבות העיר כעיר מסחר.
מהפכת אוקטובר ומלחמת האזרחים הרוסית פגעו מאוד בכלכלת העיר, והיא השתקמה סופית רק כעבור 8 שנים ב-1928. ב-1934 חשיבות העיר מבחינה אדמיניסטרטיבית גדלה משמעותית כשהעיר הוכרזה כבירת הרפובליקה האוטומית של מורדוביה. בזמן מלחמת העולם השנייה בין 1941 ל-1945 אירחה העיר מפעלים רבים שעברו מאזור הקרבות. ב-1991 הפכה העיר לבירת רפובליקת מורדוביה.

תחבורה

את העיר משרת נמל התעופה סרנסק, הממוקם 7 קילומטרים דרום-מזרחית למרכז העיר.

ספורט

בעיר פועלת קבוצת הכדורגל מורדוביה סרנסק. סרנסק היא אחת מהערים שאירחו את מונדיאל 2018 ברוסיה ולצורך כך נבנה אצטדיון מורדוביה ארנה בעיר.
שרון המיס שיפר

ביוגרפיה

שיפר נולדה ב-27 במאי 1966 בניו יורק, ארצות הברית. היא למדה באוניברסיטת פרינסטון, וסיימה את לימודיה בשנת 1988. בשנת 1993 קיבלה דוקטורט בכימיה באוניברסיטת סטנפורד. עם סיום לימודיה פרופ' שיפר מונתה כחברה בסגל אוניברסיטת נוטרדאם, שם פעלה כחוקרת בשנים 1995–2000. בשנת 2000 עברה פרופ' שיפר לאוניברסיטת פנסילבניה, שם עבדה במשך 12 שנים עד לשנת 2012. באוגוסט 2012 פרופ' שיפר הצטרפה למחלקה לכימיה באוניברסיטת אלינוי ושם היא עובדת עד היום (נכון ל-2016).

מחקרה

המחקר שלפרופ' שיפר מתמקד בפיתוח ויישום של שיטות תאורטיות חישוביות לתיאור תגובות כימיות בשלבי ממשקים. המחקר מתבצע באוניברסיטת אלינוי באורבנה שמפיין במחלקה לכימיה. הוא מתחלק לשלושה תחומים: תגובות של העברת פרוטונים לאלקטרונים, תהליכים אנזימטיים, ושיטות מבנה אלקטרוניות. יעדי המחקר נוגעים לקביעת העקרונות הפיזיקליים בתהליכי זירוז העברת המטען.

מעורבות ציבורית

במהלך עבודתה, פרופ' שיפר תרמה לחברה דרך מספר פרויקטים שיזמה והובילה, כגון אולימפיאדת המדעים באלינוי, מוזיאון המדע של הילדים בארצות הברית, מחנה שנתי לנערות אשר מקדם נערות לחקר מדעי, שיתוף פעולה עם תיכון בארצות הברית על מנת לקדם את הכימיה והפיזיקה בבתי הספר ועוד.
מולקולה

מוֹלֵקוּלָה (מלטינית: Molecula - מסה קטנה; בעברית גם פְּרֻדָּה) היא מונח בכימיה המתאר מבנה (חומר) הבנוי משני אטומים או יותר, המחוברים ביניהם בקשר כימי.
בדרך כלל למולקולה אין מטען חשמלי (סך המטענים החיוביים והשליליים מתאזן); במקרה של מולקולה טעונה, היא מכונה יון (או יון מולקולרי, כדי להבחין בינו לבין יון חד-אטומי). מולקולה עשויה להיות מורכבת ממספר אטומים זהים או שונים. למשל מולקולת חמצן (O₂) המורכבת משני אטומים זהים, מולקולת סוכר המורכבת מעשרות אטומים שונים, או מולקולת DNA הבנויה ממיליוני אטומים. מולקולה המורכבת מאטומים שונים היא יחידת בסיס (החלק הלא פריק הקטן ביותר) של תרכובת מולקולרית ומבנה המולקולה, הרכבה וכוחות המשיכה בין אטומיה ובין המולקולות קובעים את תכונות התרכובת.
את המולקולה ניתן לתאר על ידי נוסחה מולקולרית, המפרטת את מספר האטומים מכל סוג במולקולה. כך למשל, הנוסחה המולקולרית של מים היא H₂O. ניתן לכתוב נוסחה מולקולרית באופן מצומצם, בו מציינים רק את מספר האטומים הכולל, ללא קשר למבנה, או באופן מפורט, בה מציינים אטומים לפי מיקומם במולקולה. כך לדוגמה, ניתן לתאר באופן מפורט את החומר אתנול בצורה CH₃CH₂OH, ודימתיל אתר CH₃OCH₃. בנוסח מצומצם, מתוארים שניהם על ידי הנוסחה C₂H₆O.
התחום שעוסק בהבנת המבנה המרחבי של מולקולות קרוי סטריאוכימיה, ומולקולות שלא ניתן ליצור חפיפה בינן ובין תמונת המראה שלהן, על ידי פעולת סיבוב במרחב, קרויות מולקולות כיראליות.
המונח "מולקולה" נטבע על ידי הכימאי אמדאו אבוגדרו.

גודל

כמעט כל המולקולות הבודדות קטנות מדי מכדי להיראות בעין בלתי מזוינת, אם כי ישנם מקרים חריגים של מקרומולקולות כמו פולימרים המאפשרים זאת. גודלן של המולקולות הנפוצות בתרכובות אורגניות הוא בדרך כלל מספר אנגסטרומים בודדים עד עשרות. מולקולות בגודל זה אינן ניתנות לצפייה באמצעות מיקרוסקופ אופטי, המוגבל לרזולוציה של עד עשיריות מיקרון, אך ניתנות בדרך כלל למעקב באמצעות מיקרוסקופ כוח אטומי למשל.
המולקולה בעלת הקוטר הקטן ביותר היא מולקולה דו-אטומית של מימן (H₂) שקוטרה 0.74 אנגסטרום. קוטרה של מולקולת Mesoporous silica המופקת באופן מלאכותי מצורן דו-חמצני מגיע ל-1,000 אנגסטרום.

מולקולה חד-אטומית

בתאוריה הקינטית של הגזים מקובל להתייחס לכל חלקיק כאל מולקולה, גם כאשר מדובר באטום בלתי-קשור, למשל גז אציל. התייחסות זו ל"מולקולה חד-אטומית" אינה תואמת את ההגדרה המקובלת יותר, המופיעה בפתיחת הערך ואומרת שמולקולה היא מונח בכימיה שמתאר מספר אטומים הקשורים בקשר כימי.
Tango

היסטוריה

טנגו, פותחה במאונטן וויו, קליפורניה, הוקמה על ידי אורי רז ואריק סטון. סטון משמש כיום כקצין מנהל הטכנולוגיה הראשי ואילו רז הוא המנכ"ל, רז יזם סדרתי, וסטון המחזיק בדוקטורט מסטנפורד בהנדסת חשמל, יצרו את השירות תוך שימוש בטכנולוגיית דחיסה "peer to peer" עם וידאו בעל יכולת בהיקף של מאות מיליוני משתמשים בעלויות תשתית נמוכות וידאו באיכות גבוהה. 
המייסדים גייסו הון סיכון מתוך מגוון רחב של משקיעים כמו החברות DFJ ולאונרד בלווטניק. 
נכון לדצמבר 2012, טנגו מעסיקה 120 עובדים.
במרץ 2014 פורסמה השקעת ענק של קבוצת עליבאבא (Alibaba Group) הסינית ב-TANGO של 215 מיליון דולר עבור כ-25% ממניות החברה. גיוס ההון הקפיץ את שווי החברה לכ-1.1 מיליארד דולר.

סקירה

טנגו הוא יישֹוּמוֹן חינמי אשר בנוסף לשיחות וידאו, הוא מותאם גם עבור שיחות קוליות, הודעות SMS, שיתוף תמונות ומשחקים. היישום מותאם בעיקר למערכת האנדרואיד, אך גם ל-IOS,‏ Windows Phone 7, ומחשבים. טנגו חתרה וזכתה להגיע ל-200 מיליון משתמשים אשר יוצרים את בסיס הרשת החברתית בקרב המשתמשים. 
היישום זמין ב-14 שפות שונות.
רהיט

רהיטים בתקופה הנאוליתית

ריהוט היה חלק מהסביבה המעוצבת בידי האנושית בתרבויות שלא נדדו. ניתן לראות ראיות לשרידי רהיטים מהתקופה הנאוליתית ומאוחר יותר בעת העתיקה בצורה של ציורים, כמו ציורי הקיר שהתגלו בפומפיי; 
מגוון רהיטי אבן ייחודים נחשפו בכפר הנאוליתי שממוקם באורקני. האתר מתוארך ל-2500-3100 לפנה"ס ובשל המחסור בעץ שהיה באורקני, אנשי סקארה נאלצו לבנות באמצעות אבן, חומר זמין שניתן לעבד אותו בקלות ולהפוך אותו לפריטים שימושיים בתוך הבית. כל בית הראה רמה גבוהה של תחכום והיה מצויד במגוון נרחב של רהיטי אבן, החל מארונות, שידות ומיטות למדפים, מושבי אבן ועוד. שידת אבן נחשבה כחשובה ביותר כפי שבאופן סמלי פנתה לעבר הכניסה בכל בית, ולכן זה היה הפריט הראשון שאתה רואה כאשר אתה נכנס, מספר יצירות אמנות דקורטיביות כגון מספר כדורים חצובים באבן נאוליתית נמצאו גם באתר.

העולם הקלאסי

ריהוט עתיק נמצא כבר בטומולוס מה-8 לפנה"ס, טורקיה. פריטים שנמצאו במקום כוללים שולחנות אוכל משובצים. ישנם גם יצירות ששרדו מהארמון האשורי מהמאה ה-8 או ה-9 לפנה"ס. השטיח העתיק ביותר ששרד, הוא שטיח פאזיריק מהמאה ה-3 לפנה"ס שהתגלה בקבר קפוא בסיביר. רהיטים עתיקים ששוחזרו ממצרים כוללים מיטות מוזהבות, כיסאות מקבר קווין, ודוגמאות רבות כגון תיבות, מיטות וכיסאות מ-2550 לפני הספירה.
רוני עטיה

ביוגרפיה

עטיה עשה את מרבית שירותו במחוז הצפון של המשטרה, פיקד על היחידה הסמויה במחוז, עמד בראש היחידה המרכזית גליל, פיקד על תחנת עכו במשך שלוש שנים והיה ראש מפלג מודיעין ביחידה המרכזית של המחוז. עם קידומו לדרגת ניצב משנה עמד בראש תחנת זבולון במשך שנתיים, במהלכן ניהל את המשא ומתן להסגרת שודד הברינקס, אילן קופרמן-סגל. ב-2004 מונה למפקד קורס פיקוד ומטה בבית הספר לקצינים של המשטרה ובאפריל 2007 קודם לדרגת תת-ניצב ומונה למפקד מרחב חוף. בתפקידיו השונים התמודד עם מאבק הדרוזים בהנחת צינור הגז בכרמל, עם משפטו ומאסרו של השוטר שחר מזרחי ממשטרת חדרה שירה למוות בגנב רכב פלסטיני, ועם השריפה בכרמל (2010), בעקבותיה פורסם תחקיר ידיעות אחרונות ביולי 2012, בו נטען שלא העיד אמת בפני מבקר המדינה.
במאי 2011 קודם לדרגת ניצב וביולי 2011 מונה למפקד מחוז הצפון החדש, אחד משני המחוזות (יחד עם מחוז חוף) שפוצלו ממחוז הצפון של המשטרה. ב-2012 הגיש תביעת לשון הרע נגד רביב דרוקר ומיקי רוזנטל בעקבות תחקיר בתוכניתם, המקור, שעסק בחשדות לשחיתות במרחב חוף. ב-2015 דחה בית משפט השלום בחיפה את התביעה.
בינואר 2014 פרש ניצב רוני עטיה משורות משטרת ישראל והוחלף על ידי ניצב זהר דביר בתפקיד מפקד המחוז הצפוני. 
נשוי ואב ל-3 ילדים.
הרולד מור

ביוגרפיה

מור נולד בבארדסטון שבקנטאקי. בנעוריו עבר מור להתגורר בוושינגטון, שם סיים את לימודיו בתיכון. לאחר מכן, המשיך לאוניברסיטת ג'ורג' וושינגטון. אחרי שנתיים באוניברסיטה נסע לג'ורג'יה שם עבד עבור חבר בית הנבחרים. 
ב-1945 סיים מור את לימודיו באקדמיה הצבאית בווסט פוינט כקצין חיל רגלים ואחר כך סיים תואר שני ביחסים בינלאומיים מאוניברסיטת הרווארד. בשנים 1945 עד 1948 הוצב ביפן כמפקד מחלקה ברגימנט החי"ר המוצנח ה-187. ב-1948 הוצב בדיוויזיה המוטסת ה-82 שבסיסה בפורט בראג, ושירת ביחידת ניסויים של מצנחים. במלחמת קוריאה פיקד על פלוגת חיל רגלים ומרגמות כבדות. ב-1954 חזר לווסט פוינט ושירת כמדריך ללוחמה טקטית במשך שלוש שנים. לאחר מכן שירת כמפקד הגדוד ה-1 ברגימנט החי"ר ה-7 בדיוויזיית הפרשים הראשונה, אשר לחם בקרב יה דראנג, במלחמת וייטנאם. מור פיקד על הגדוד בלחימה כנגד כוחות אויב עדיפים ובתנאים קשים. על האופן בו פיקד על הגדוד עוטר בצלב השירות המצוין.
לאחר הקרב קודם מור ומונה למפקד חטיבת החי"ר המוטסת ה-3 בדיוויזיית הפרשים הראשונה ופיקד עליו במבצעים מוטסים בגזרת בונג סון. בתפקידו הבא שימש מור כמפקד דיוויזיית החי"ר ה-7 ולאחריו מונה לפקד על בסיס פורט אורד שבקליפורניה. מור תיאר את חוויותיו מן הלחימה בקרב יה דראנג בספרו "חיילים היינו וצעירים!" (1992). הספר, שהפך לסרט בשנת 2002 ("חיילים היינו"), מוגדר כקריאת חובה לקציני החי"ר בצבא ארצות הברית.
מור היה נשוי לג'ולי (ממנה התאלמן) ואב לחמישה ילדים. שניים מילדיו משרתים כקציני קבע בצבא ארצות הברית, ועוד בן שפרש מהצבא בדרגת לוטננט קולונל.
יוליוס ג'ייקובס

קורות חיים

יוליוס ג׳ייקובס נולד במנצ'סטר שבאנגליה, בשנת 1892, להיימן (הלל) ושרה. בקרב בני משפחתו היו פעילים ציונים, כדוגמת אחיו, נורמן (נתן) מאיר ג׳ייקובס, שהיה יושב ראש ההתאחדות הציונית בעיר. הוא קיבל חינוך יהודי מסורתי יחד עם חינוך מדעי כללי. מוסמך אוניברסיטת מנצ'סטר במדעים.
במהלך מלחמת העולם הראשונה שירת בצבא הבריטי והגיע עד לדרגת קפטן. עם הקמת הגדודים העבריים הצטרף לגדוד העברי הראשון, היה השליש הגדודי וכך הגיע לארץ ישראל והשתתף בקרבות שניהל הגדוד בהרי אפרים ובכיבוש מעבר הירדן מצפון ליריחו. לאחר המלחמה נשאר בארץ ישראל, ומשנת 1920 עד 1927 היה המזכיר הכללי של ההנהלה הציונית בירושלים. אחר כך כיהן כמנהל לשכת העלייה של ההנהלה הציונית בתל אביב. כשהוקמה האוניברסיטה העברית קיבל משרת מרצה במחלקה לכימיה.
ג׳ייקובס נישא לנחמה דונדיקוב, שנמנתה עם אחת המשפחות הידועות ברחובות. ביתם בשכונת רחביה בירושלים, בית יוליוס ג'ייקובס, שימש כעבור שנים כמעונו הרשמי של ראש ממשלת ישראל.
משנת 1927 שירת בתפקידים שונים בממשלת ובמשך 19 שנים עד מותו ב-1946 שירת בתפקידים שונים בממשלת המנדט. תפקידו הראשון היה מפקח במחלקת ההגירה, תפקיד בו פעל לקדם את עלייתם של יהודי גרמניה. ב־1934 התמנה ג'ייקובס לאחד מסגניו של המזכיר הראשי של ממשלת המנדט, ולימים היה הסגן הראשי. היה זה התפקיד הבכיר ביותר של יהודי בממשל המנדט בימיו.
ב-22 ביולי 1946 נהרג בפיצוץ מלון המלך דוד, בו נהרגו 91 אנשים, ביניהם 17 יהודים. גופתו חולצה מתחת להריסות באותו יום וזוהתה בידי גיסו, משה סמילנסקי (נשותיהם של סמילנסקי וג'ייקובס היו אחיות).
ג׳ייקובס נקבר למחרת בהר הזיתים. בשנות השלטון הירדני בירושלים הרסו הירדנים את קברו כדי לבנות את כביש הגישה למלון אינטרקונטיננטל. לאחר מלחמת ששת הימים קיבצו אנשי חברה קדישא את עצמות הנקברים באזור ההרוס וקברו אותן מחדש בקבר אחים.
יוליוס ג׳ייקובס הותיר אחריו אלמנה ושני ילדים: אלכסנד "סנדי", עורך דין וטייס במילואים, שנספה בתאונה אווירית ערב מבצע קדש ורות, פעילת זכויות אדם שנשואה לפול קידר.
בשכונת נווה יעקב בירושלים נקרא רחוב על שמו ועל שמו של אחד ההרוגים האחרים בפיצוץ מלון המלך דוד (רחוב "ויקטור ויוליוס" על שמם של ויקטור לוי ויוליוס ג'ייקובס).
תחנת הרכבת דימונה

מבנה התחנה ותכנון עתידי

לתחנה רציף צד אחד, מבנה תחנה ומגרש חנייה. קיים תכנון להעתקת תחנת הרכבת מזרחה סמוך לכניסה לעיר, כך שתהיה נגישה יותר לתושבי העיר, במסגרת מרכז תחבורתי שישרת גם את קווי האוטובוס בעיר. בנוסף, קיים תכנון לפתוח קו רכבת חדש לאילת בו תשמש כתחנת ביניים.

שירות רכבות בתחנה

מהתחנה יוצאות 3 רכבות ביום לבאר שבע.

קווי אוטובוס לתחנה

השירות המשלים לתחנה דליל ביותר בהתאם לתדירות קו באר שבע - דימונה. ישנו קו בודד של חברת "אגד" שמספרו 12 המוביל מהתחנה לשוק העירוני והתחנה המרכזית ותדירותו 3 נסיעות ביום לכל כיוון בהתאם למספר הנסיעות של הרכבת לכל כיוון בקו באר שבע - דימונה.
אברהם יצחק אולמן

תולדותיו

נולד בגרוסוורדין שברומניה ליעקב דוב ולשושא, משפחת אביו היא מצאצאי הרב שלמה זלמן אולמן ממאקווא שבהונגריה, בעל "יריעות שלמה". סבו הוא הרב אלימלך גולדשטיין, מחבר הספר "אמירה יפה". בשנת 1960 עלה עם משפחתו לישראל. בצעירותו למד בישיבת פוניבז' בבני ברק ולאחר מכן בישיבת "בית יוסף צבי" דושינסקי בירושלים.
לאחר נישואיו מונה לראש כולל תרביצ"א בירושלים, למו"ץ בעדה החרדית ולאחר מכן לדיין בבית דין של העדה החרדית וכן כמכשיר מטעם מערכת הכשרות של הבד"ץ. כמו כן מכהן כרב בית כנסת 'נר ישראל'-זופניק בשכונת גבעת שאול וכרב השכונה מטעם העדה החרדית. לאחר פטירת הרב יעקב בלוי, מונה במקומו להיות רבו של ועד הכשרות של העדה החרדית.
הרב אולמן משתייך לחסידות דושינסקיא.
בנו הרב חיים צבי אולמן הוא ראש כולל לאקענבאך בירושלים, בנו השני הרב מאיר שמעון אולמן הוא מו"ץ מטעם העדה החרדית בבית שמש. אחותו שרה היא אלמנתו של הרב בנימין אייזנר, איש חינוך דתי-לאומי.
חברת הנוסעים הפדרלית (רוסיה)

הנהלה ובעלות

החברה נמצאת בבעלותה המלאה של חברת האם "מסילות הברזל הרוסיות", מנכ"ל החברה — פיוטר איוואנוב.
אלינה גורגיו

אלינה שטפניה גורגיו (ברומנית: Alina-Ștefania Gorghiu; נולדה ב-16 בספטמבר 1978) היא פוליטיקאית רומנית חברת המפלגה הלאומית ליברלית ונציגת מחוז טימיש בסנאט של רומניה מאז 2016. בשנים 2008 עד 2016 כיהנה כנציגת בוקרשט בבית הנבחרים של רומניה. היא כיהנה כיושבת ראש המפלגה מדצמבר 2014 עד דצמבר 2016.

ביוגרפיה

גורגיו נולדה בטקוץ' שבמחוז גאלאץ ברומניה. ב-2001 סיימה תואר ראשון במשפטים מאוניברסיטת בוקרשט, ב-2007 סיימה תואר שני בתקשורת ויחסי ציבור מ-SNSPA, 
ב-2008 סיימה תואר ראשון נוסף מהפקולטה לכלכלה, משפטים וניהול של אוניברסיטת פיטשט. ב-2012 סיימה לימודי דוקטורט במשפטים באוניברסיטת יאשי עם התמחות במשפט פלילי. בשנים 2005 עד 2012 שימשה שותפה במשרד עורכי דין פרטי, היא שימשה סגנית נשיאה של ארגון המגשרים ברומניה, כיהנה כדיינת בבית הדין הבינלאומי לבוררות עסקית, ומרצה למשפטים באוניברסיטת Creștină Dimitrie Cantemir שבבוקרשט. 
ב-2002 הצטרפה למפלגה הלאומית ליברלית (PNL), בשנים 2004 עד 2008, כיהנה כחברת מועצה ברובע סקטור 5 של בוקרשט. ב-2008 נבחרה לנציגת בוקרשט בבית הנבחרים הרומני. בשנים 2010 עד 2012 כיהנה כיושבת ראש וועדת המשפטים, המשמעת והחסינויות בבית הנבחרים. ב-2014 מונתה לדוברת המפלגה הלאומית ליברלית ולאחר שקלאוס יוהאניס החל לכהן כנשיא רומניה בדצמבר 2014, נבחרה גורגיו להחליפו כיושבת ראש המפלגה, תפקיד אותו היא חלקה עם וסילה בלאגה. היא הייתה בכך האדם הצעיר ביותר והאישה הראשונה שנבחרה לתפקיד.
בבחירות לפרלמנט הרומני שנערכו בדצמבר 2016, נחלה מפלגת PNL תבוסה ואיבדה חלק משמעותי מכוחה בשני הבתים. בעקבות ההפסד הודיעה גורגיו על התפטרותה מראשות המפלגה. גורגיו עצמה נבחרה לסנאט של רומניה כנציגת מחוז טימיש.
ב-2016 נישאה ללוצ'יאן איסר ולזוג נולד בן במאי אותה שנה.
סופיה שרלוטה מברנדנבורג-ביירוית

ביוגרפיה

סופיה שרלוטה נולדה ב-27 ביולי 1713 בוופרלינגן שהשתייכה למרקיזות ברנדנבורג-ביירוית, לגאורג פרידריך קרל, מרקיז ברנדנבורג-ביירוית ולדורותיאה, נסיכת שלזוויג-הולשטיין-זונדרבורג-בק, בתם של פרידריך לודוויג, דוכס שלזוויג-הולשטיין-זונדרבורג-בק ולואיזה שרלוטה, דוכסית שלזוויג-הולשטיין-זונדרבורג-אוגוסטנבורג. בשנת 1716 הורשעה אמה בניאוף ונכלאה, ומאז סופיה שרלוטה לא פגשה אותה שוב.
ב-7 באפריל 1734 התחתנה סופיה שרלוטה עם ארנסט אוגוסט, נסיך סקסוניה-ויימאר-אייזנך, ממנו היו לה 4 ילדים. בשנת 1748 מת חמיה יוהאן ארנסט השלישי, דוכס סקסוניה-ויימאר, ובעלה ארנסט אוגוסט עלה לשלטון במקומו. אולם בפועל שלט דודו וילהלם ארנסט, דוכס סקסוניה-ויימאר, ורק לאחר מותו בשנת 1728 תפס ארנסט אוגוסט את השלטון. בשנת 1741 מת וילהלם היינריך, דוכס סקסוניה-אייזנך ללא ילדים, ומשום כך ירש אותו ארנסט אוגוסט שהיה קרובו. ארנסט אוגוסט ומשפחתו עברו להתגורר באייזנך, מכיוון שהיה סמוך לה יער שהתאים מאוד לצורך ציד, והשאירו את בנם ארנסט אוגוסט תחת חסותו של ההוף-מרשל בויימאר. ב-2 במרץ 1747 מתה סופיה שרלוטה באילמנאו, והיא בת 34 שנים בלבד.
למי קילמיסטר

ביוגרפיה

פרק זה לוקה בחסר. אנא תרמו לוויקיפדיה והשלימו אותו.

השנים המוקדמות

למי נולד בסטוק-און-טרנט שבמחוז סטפורדשייר בערב חג המולד. כאשר היה בן שלושה חודשים הוריו נפרדו ואמו עברה יחד עם סבתו עברו לעיר סמוכה בשם ניוקאסל-אנדר-ליים ומשם עברו למאדליי השכנה. כאשר היה בן 10, אמו נישאה לכדורגלן בשם ג'ורג' ויליס אשר היו לו שני ילדים מנישואים קודמים, איתם למי לא הסתדר. המשפחה עברה לחווה באי אנגלסי שבצפון ויילס, שם חווה תחושת זרות כאנגלי היחיד בין מאות ילדים וולשים. הוא למד בבית הספר באמלוך שם קיבל לראשונה את הכינוי "Lemmy", אף על פי שלא היה בטוח מה המקור לכך. נטען כי המקור לכך הוא המשפט "lemmy [lend me] a quid till Friday" בשל הרגלו ללוות כסף מאנשים לטובת הימורים במכונות מזל.

ראשית דרכו במוזיקה

בתקופה זו גבר העניין שלו במוזיקת רוק אנד רול, בנות וסוסים. לאחר שמשפחתו עברה לקונווי הוא עזב את בית הספר והחל לעבוד בעבודות אחזקת בית ובמקביל ניגן בגיטרה עבור להקות מקומיות וכן לקח שיעורים בבית הספר לרכיבה על סוסים. בגיל 16 צפה בהופעה של הביטלס במועדון המערה (הקאוורן), בעקבותיה למד ללוות בנגינה את אלבומם הראשון, Please Please Me. בגיל 17 פגש נערה בחופשה ושמה קתי. הוא נסע בעקבותיה אל סטוקפורט (שבמחוז מנצ'סטר רבתי) שם היא נכנסה להריון וילדה את בנו שון, שנמסר לאימוץ.

פרויקטים צדדיים

ב-2004 למי התארח בפרויקט המטאל השאפתני של דייב גרוהל פרובוט.

פטירה

ב-28 בדצמבר 2015, ארבעה ימים לאחר יום הולדתו ה-70, למי נפטר בביתו בלוס אנג'לס שבקליפורניה כתוצאה מסיבוכים של מחלת סרטן אגרסיבית. חברי מוטורהד דיווחו על מותו בדף הפייסבוק הרשמי של הלהקה באותו יום. לפי הפרסום, למי גילה אודות מחלתו רק ב-26 בדצמבר, יומיים טרם פטירתו.

דיסקוגרפיה

פרק זה לוקה בחסר. אנא תרמו לוויקיפדיה והשלימו אותו.

ציוד וסגנון

למי נהג להציב את המיקרופון בנקודה גבוהה באופן לא שגרתי, שנראה כאילו הוא מתבונן לשמיים ולא אל הקהל. הוא הסביר זאת כדרך שבה נוח לו יותר לשיר וכן דרך נוספת להימנע מלראות את הקהל. 
בספטמבר 1996, גיטרת הבס מדגם Rickenbacker הוצגה בתערוכה בהיכל התהילה של הרוק אנד רול בקליבלנד.

תדמית

פרק זה לוקה בחסר. אנא תרמו לוויקיפדיה והשלימו אותו.

איסוף פריטים נאציים

בשל מנהגו של למי לאסוף פריטי צבא נאציים וכן לאור העובדה שחרט על גיטרת הבס שלו את סמל צלב הברזל, נטען כנגדו כי הוא אוהד של הנאציזם. הוא הצהיר בתגובה כי הוא אסף את המזכרות בשל ערכים אסתטיים בלבד, והגדיר עצמו כאנרכיסט או ליברטריאני, המתנגד לקומוניזם, פשיזם וכל אידאולוגיה קיצונית אחרת.
ג'ף הנמן, מייסד להקת הת'ראש מטאל סלייר, התיידד עם למי על רקע התחביב המשותף שלהם. לפי הביוגרפיה של קית' אמרסון, הוא קיבל מלמי שני סכינים של הנוער ההיטלראי, בעת שלמי היה חבר צוות של דה נייס. אמרסון נהג להשתמש בסכינים אלו, בטרם השמידן, לשם החזקת קלידים בעת קונצרטים של דה נייס ו-ELP.
קווין דורנד

קורות חייו

קווין סרג' דורנד נולד וגדל בעיר טאנדר ביי שבאונטריו, קנדה.

טלוויזיה

ב-2001 שיחק בסדרה "מלאך שחור" שיצר ג'יימס קמרון בתור המוטציה ג'ושוע. ב-2008 הצטרף דורנד אל העונה הרביעית של סדרת המתח המצליחה "אבודים", בסדרה שיחק במשך 12 פרקים בתפקיד שכיר החרב וחייל המארינס מרטין קימי.

קולנוע

תפקידו הקולנועי הראשון של דורנר היה בשנת 1999 בקומדיית הריגול "אוסטין פאוורס: המרגל שתקע אותי" בתור בזוקה ג'ו, אחד ממתנקשיו של ד"ר רשע (מייק מאיירס). בנוסף הופיע בדרמת ההוקי קרח "מיסטורין, אלסקה". ב-2004 הופיע דורנד לראשונה בתפקיד קולנועי משמעותי בסרט הפעולה "בראש מורם". ב-2007 שיחק בסרט הפשע "לחסל את האס" בתור המתנקש הנאו נאצי ג'יבס טרמור והשתתף בקומדיה המצליחה "שימו גז" ובמערבון "3:10 ליומה".
ב-2009 התפרסם דורנד בקנה מידה עולמי בסרט גיבורי העל "אקס מן המקור: וולברין" בתפקיד הנבל בלוב. ב-2010 הופיע בסרט ההרפתקאות של רידלי סקוט "רובין הוד" בתור ג'ון הקטן סגנו של רובין הוד (ראסל קרואו) ובמותחן האימה"לגיון המלאכים" בתפקיד המלאך גבריאל.
ב-2011 שיחק דורנד בסרט הפעולה של שון לוי "פלדה אמיתית" בתור היזם ריקי והשתתף בסרט הנעורים המדע בדיוני "אני מספר ארבע" בתור מפקד המוגדוריאנים.
בשנת 2013 שיחק לצד קולין פירת' וריס וית'רספון בסרט הפשע "קשר שטני" של הבמאי אטום אגויאן.  ב-2015 הופיע בתפקיד אורח בסדרה "ויקינגים".

חייו הפרטיים

דורנד דובר צרפתית שוטפת. בשנת 1994 נבחר לאחד הקומיקאים המצחיקים ביותר בקנדה.
בשנת 2010 נישא דורנד לחברתו השחקנית סנדרה צ'או.
הידרופוניקה

הידרופּוניקה היא גידול צמחים במצע מנותק ללא שימוש בהזנה דרך אדמה דשנה. קיימות מספר שיטות לעשות זאת.

עקרון פעולה

חוקרים של חילוף החומרים בצמחים גילו כי החומרים המזינים שצמחים סופגים הם יונים פשוטים במים. בתנאים טבעיים, האדמה היא בעצם מאגר החומרים המזינים, אך האדמה עצמה אינה חיונית לגידול הצמחים. בעזרת השורשים, הצמחים יכולים לספוג את החומרים המזינים שבאדמה כשהם מומסים במים. כאשר החומרים המזינים הדרושים לצמח מוספים באופן מלאכותי למי ההשקיה של הצמח, הצמח אינו זקוק למצע אדמה עשיר כדי להתקיים. 
ניתן לגדל כמעט כל צומח בעזרת הידרופוניקה, אך צמחים מסוימים מתאימים לכך יותר מאחרים.

שימושים

ישנם שני שימושים עיקריים להידרופוניקה. ראשית, היא מאפשרת ליצור סביבה מבוקרת לגידול צמחים, ובכך מסירה משתנים רבים מניסויים מדעיים. שנית, מיני צמחים רבים מניבים יותר תפוקה בפחות זמן, ולעיתים באיכות יותר גבוהה; בכך הופכת ההידרופוניקה לכלי רווחי עבור החקלאים בתנאים כלכליים וסביבתיים שונים. כשמשתמשים בהידרופוניקה אין מחלות הבאות מן הקרקע, צמחי בר שיש לחסל, או אדמה שיש לעבד. ניתן לגדל צמחים בצפיפות רבה, ובכך לחסוך שטח (ניתן אפילו לגדל צמחים במספר קומות). ההידרופוניקה גם חסכונית במים, אם המכלים בהם גדלים הצמחים משתמשים במערכת מים סגורה הממחזרת מים. מערכות מעין אלה צורכות כמות מים מזערית לעומת חקלאות מסורתית.
מעבר לכך, מערכות הידרופוניות משמשות לעיתים כפתרון לגינון אנכי, כאשר ישנו צורך לגדל צמחים זה מעל זה.

שמוש בשיטת ההידרופוניקה בישראל

בישיבת צביה באילת יש חממות שלימות של גידולים הידרופונים איכותיים ומתקדמים ביותר.
בכפר הנוער החקלאי בן שמן, מגדלים התלמידים חסה, בצל ירוק, נענע ופטרוזיליה על מצע מים במנותק מקרקע.
בכפר הנוער ע"ש ב.צ. מוסינזון מגדלים התלמידים תות שדה ורוזמרין על קירות וגגות בית הספר.  
כיום מגדלים בארץ מינים שונים של גידולים בשיטת ההידרופּוניקה, ובהם עלים מסוגים שונים, סוגים שונים של חסות, נבטים ועוד.